MEABHRÁN MÍNIÚCHÁIN

1.COMHTHÉACS AN TOGRA

•Forais agus cuspóirí an togra

An 29 Márta 2017, chuir an Ríocht Aontaithe isteach fógra á rá go raibh rún aici tarraingt siar as an Aontas Eorpach de bhun Airteagal 50 den Chonradh ar an Aontas Eorpach. Fágann sin, mura ndaingneofar comhaontú um tharraingt siar ina leagfar síos dáta eile, go scoirfidh dlí uile an Aontais, idir phríomhúil agus tánaisteach, d'fheidhm a bheith aige maidir leis an Ríocht Aontaithe ón 30 Márta 2019, (“dáta an tarraingt siar”). As sin amach, beidh an Ríocht Aontaithe ina tríú tír.

Faoi réir aon socrú idirthréimhseach a d’fhéadfadh a bheith i gcomhaontú um tharraingt siar, ní bheidh feidhm a thuilleadh ag reachtaíocht iompair muirí an Aontais maidir leis an Ríocht Aontaithe. Ar na réimsí de dhlí an Aontais a ndéanfar difear dóibh, tá an taitheantas a thugtar ar leibhéal an Aontais d'eagraíochtaí a sholáthraíonn seirbhísí chun cigireacht agus suirbhéireacht a dhéanamh ar longa atá faoi bhratach na mBallstát (“eagraíochtaí aitheanta”).

Go sonrach, le hAirteagal 8(1) de Rialachán (CE) Uimh. 391/2009 (“an Rialachán”), ceanglaítear ar eagraíochtaí cigireachta agus suirbhéireachta loinge atá aitheanta ar leibhéal an Aontais ag an gCoimisiún dul faoi mheasúnú, gach dhá bhliain ar a laghad, ag an gCoimisiún i gcomhar leis an mBallstát a chuir isteach an chéad iarratas ar aitheantas ar an eagraíocht. Ba cheart measúnú a dhéanamh ar an dóigh chéanna ar eagraíochtaí ar thug an Ballstát ábhartha aitheantas dóibh ar dtús faoin reachtaíocht roimhe seo agus a bhfuil aitheantas ón Aontas acu faoi láthair faoi Airteagal 15(1) den Rialachán. Dá thoradh sin, an chéad Bhallstát a thug aitheantas do na heagraíochtaí sin faoi Airteagal 15(1), ba cheart a mheas gurb é sin an Ballstát “urraíochta” a ghlacann páirt i measúnú an Choimisiúin faoi Airteagal 8(1) den Rialachán.

Ina theannta sin, d’fhonn go leanfaidh na heagraíochtaí aitheanta d’aitheantas ón Aontas a bheith acu, leanann sé ó Airteagal 7 agus Airteagal 8 den Rialachán nach mór do na heagraíochtaí sin leanúint de bheith ag comhlíonadh na gceanglas agus na níoschritéar atá leagtha amach in Iarscríbhinn I a ghabhann leis an Rialachán. Fíoraítear sin tríd an athmheasúnú leanúnach a dhéanann an Coimisiún agus an Ballstát “urraíochta” faoi Airteagal 8(1).

Ón uair a tharraingeoidh an Ríocht Aontaithe siar as an Aontas, ní bheidh sí in ann páirt a ghlacadh a thuilleadh sna measúnuithe a dhéantar de bhun Airteagal 8(1) den Rialachán ar na heagraíochtaí sin a bhfuil an Ríocht Aontaithe ag gníomhú mar Bhallstát “urraíochta” acu. Dá réir sin, d’fhéadfadh sé go gcaithfí amhras ar bhailíocht leanúnach an aitheantais ar na heagraíochtaí sin ar leibhéal an Aontais agus nach bhféadfaí an taitheantas a shoiléiriú le deimhneacht dhlíthiúil leordhóthanach faoi na forálacha den Rialachán atá ann cheana.

Mar thoradh ar tharraingt siar na Ríochta Aontaithe, d’fhéadfadh sé go gcaillfeadh eagraíochtaí aitheantas ón Aontas agus d’fhéadfadh iarmhairtí díobhálacha a bheith aige sin d’iomaíochas agus do mhealltacht bratacha de chuid na 27 mBallstát den Aontas a thug údarás do na heagraíochtaí aitheanta sin gníomhú thar a gceann chun cigireacht, suirbhéireacht agus deimhniú reachtúil loinge a dhéanamh. Tá comhaontuithe údaraithe le formhór 27 mBallstát an Aontais ag na heagraíochtaí aitheanta dá ndéantar difear faoi láthair agus, tar éis tharraingt siar na Ríochta Aontaithe, ní bheidh na Ballstáit in ann úsáid a bhaint as na heagraíochtaí aitheanta sin le haghaidh a gcabhlach faoi bhratach. San am céanna, beidh longúinéirí a úsáideann na heagraíochtaí sin chun críocha aicmithe freisin i gcruachás sa mhéid go mbeidh orthu rogha a dhéanamh idir bratach a loinge a athrú go bratach de chuid tíre nach Ballstát den Aontas í nó dul sa seans go sárófaí na conarthaí príobháideacha atá acu faoi láthair leis na heagraíochtaí ábhartha le haghaidh aicmiú a gcuid long.

Is é is aidhm don togra seo deimhneacht dhlíthiúil a mhéadú, leanúnachas gnó a áirithiú do na longúinéirí dá ndéanfar difear agus iomaíochas bhratacha 27 mBallstát an Aontais a choinneáil.

•Comhsheasmhacht le forálacha beartais atá sa réimse beartais cheana

Tá gá leis an togra seo mar gheall ar tharraingt siar na Ríochta Aontaithe as an Aontas agus tá a raon feidhme teoranta d’aghaidh a thabhairt ar na hiarmhairtí ábhartha. Níl aon athrú ar phríomhchuspóirí beartais an Rialacháin.

•Comhsheasmhacht le beartais eile de chuid an Aontais

Tagann an togra seo go hiomlán le sainordú na Comhairle maidir leis an gcaibidlíocht leis an Ríocht Aontaithe i dtaca lena tarraingt siar as an Aontas.

2.BUNÚS DLÍ, COIMHDEACHT AGUS COMHRÉIREACHT

•Bunús dlí

Tá an togra bunaithe ar Airteagal 100(2) den CFAE.

•Coimhdeacht (maidir le hinniúlacht neamheisiach)